കാര് വിറ്റ് പണമുണ്ടാക്കി ബീഹാറിലെ തോക്ക് വില്പ്പന അറിഞ്ഞത് ഇന്റര്നെറ്റിലൂടെ പരിശീലനം നല്കിയത് ആയൂധ വ്യാപാരികള് ആദ്യ വെടിയുണ്ടയെ ഒഴിഞ്ഞു മാറി രക്ഷപ്പെട്ട യുവതി പിന്നീട് ഉന്നം തെറ്റാതെ രണ്ട് ഫയറിങ് മാനസയെ രാഖില് കൊന്നത് കൃത്യമായ ആസൂത്രണത്തില് കൊച്ചി: ഡെന്റല് വിദ്യാര്ത്ഥിനി മാനസയെ കൊലപ്പെടുത്താന് രാഖില് തോക്ക് വാങ്ങിയത് ബിഹാറിലെ ആയുധവ്യാപാരികളില് നിന്നെന്ന് ഉറപ്പിച്ച് പൊലീസ്. 12ന് സുഹൃത്തിനൊപ്പം എറണാകുളത്തുനിന്ന് ബിഹാറിലേക്ക് പോയതിന്റെ വിവരങ്ങള് പൊലീസിന് ലഭിച്ചിരുന്നു. ചില സുഹൃത്തുക്കളില് നിന്ന് പൊലീസിന് ഇതിന്റെ സൂചന ലഭിച്ചുവെന്നാണ് സൂചന. തോക്കിന്റെ ഉറവിടം തേടിയുള്ള അന്വേഷണം ഇതോടെ കേരളത്തിന് പുറത്തേക്ക് വ്യാപിപ്പിക്കും. ബീഹാറിലേക്കും പൊലീസ് പോകും. എന്നാല് ഈ അന്വേഷണം എത്രത്തോളം തെളിവ് നല്കുമെന്ന് പൊലീസിന് ഉറപ്പില്ല. എങ്കിലും തോക്കിന്റെ ഉറവിടം തേടി ബീഹാറില് പോകാനാണ് തീരുമാനം. ഡിജിപിയുടെ അനുമതിയോടെയാകും ഇക്കാര്യത്തില് തീരുമാനം എടുക്കുക. ബിഹാറില് തോക്ക് കിട്ടുമെന്ന് ഇന്റര്നെറ്റിലൂടെ മനസ്സിലാക്കിയതാകുമെന്ന് പൊലീസ് പറഞ്ഞു. ഇവിടെ നാലിടത്തായി എട്ടു ദിവസം തങ്ങി. ഇതര സംസ്ഥാന തൊഴിലാളികളെ കൊണ്ടുവരാന് പോയെന്നാണ് നാട്ടിലറിയിച്ചത്. തോക്ക് ഉപയോഗിക്കാന് കേരളത്തിന് പുറത്തുനിന്ന് പരിശീലനം തേടിയിട്ടുണ്ടാകാമെന്നും സൂചനയുണ്ട്. ബിഹാറില് ആയുധവ്യാപാര ഗുണ്ടാസംഘങ്ങള് ഇതിന് സൗകര്യമൊരുക്കാറുണ്ട്. രാഖില് തോക്ക് വാങ്ങിയത് കാര് വിറ്റ പണംകൊണ്ടെന്ന് സംശയം ഉണ്ട്. പുതുതായി വാങ്ങിയ കാര് വിറ്റതായി ചിലരോട് പറഞ്ഞിരുന്നു. കഴിഞ്ഞതവണ രാഖില് വീട്ടില് വന്നപ്പോള് അധികം സംസാരിച്ചിരുന്നില്ല. അധികം സംസാരിക്കാത്ത പ്രകൃതമായിരുന്നതിനാല് വീട്ടുകാരും കൂടുതലൊന്നും അന്വേഷിച്ചിരുന്നില്ല. കാര് വിറ്റതിന് ശേഷമാണോ രാഖിലിന്റെ ബീഹാര് യാത്രയെന്നും പൊലീസ് പരിശോധിക്കും. രാഖില് മാസനയെ ശല്യപ്പെടുത്തിയിരുന്നു. പൊലീസ് വിളിച്ച് ഇക്കാര്യത്തില് രാഖിലിനെ താക്കീടും ചെയ്തു. ഇതിന് പിന്നാലെയായിരുന്നു ബീഹാറിലെ യാത്ര. കൊല നടത്താന് ഉപയോഗിച്ചത് പഴയ തോക്കാണ്. 7.62 എംഎം പിസ്റ്റളില്നിന്ന് ഏഴ് റൗണ്ട് നിറയൊഴിക്കാം. ഇത് ബീഹാറില് നിന്ന് വാങ്ങിയതാണെന്ന് പൊലീസ് കരുതുന്നു. രാഖിലിന്റെ മൊബൈല് ഫോണ് വിവരം പൊലീസ് പരിശോധിച്ചുവരികയാണ്. കണ്ണൂരിലെത്തിയ അന്വേഷണസംഘം വീട്ടുകാരില്നിന്നും സുഹൃത്തുക്കളില്നിന്നും മൊഴിയെടുത്തു. എറണാകുളം റൂറല് എസ്പി കെ കാര്ത്തിക്കിന്റെ നേതൃത്വത്തിലാണ് അന്വേഷണം. തോക്ക് പരിശോധിച്ചു. ആലുവയില്നിന്നുള്ള വിരലടയാളവിദഗ്ധരും ഫോറന്സിക് സംഘവും തെളിവെടുത്തു. അതിനിടെ വെടിവെപ്പ് നടന്ന മുറിക്കകത്ത് ചുമരില് തറച്ചനിലയില് ഒരു വെടിയുണ്ട ഫൊറന്സിക് സംഘം കണ്ടെത്തി. ഇതോടെ, മാനസയ്ക്കുനേരെ പ്രതി രാഖില് വെടിയുതിര്ത്തത് മൂന്നുതവണയെന്നു വ്യക്തമായി. രണ്ടുവെടിയുണ്ടകള് മാനസയുടെ ശരീരത്തില് പതിച്ചിരുന്നു. ഒന്ന് ഉന്നംതെറ്റി പതിച്ചതാകാമെന്നുകരുതുന്നു. ആദ്യ വെടിയെ മാനസ ഒഴിഞ്ഞു മാറി അതിജീവിച്ചുവെന്നാണ് വിലയിരുത്തല്. അതിന് ശേഷം കൂടുതല് അടുത്തേക്ക് നീങ്ങി തുരുതുരാ രണ്ട് വെടി കൂടി രാഖില് വച്ചിട്ടുണ്ടാകാമെന്നും പൊലീസ് കരുതുന്നു. ഇന്ക്വസ്റ്റ് നടപടികള്ക്കിടയില് രാഖിലിന്റെ പോക്കറ്റില്നിന്ന് അഞ്ചു വെടിയുണ്ടകള്കൂടി കണ്ടെടുത്തു. തൊട്ടടുത്തുനിന്നാണ് രാഖില് നിറയൊഴിച്ചതെന്നും വ്യക്തമായി. തോക്കില് ഏഴ് ഉണ്ടകള് നിറച്ചിരുന്നു. മൂന്നെണ്ണം തോക്കില് അവശേഷിച്ചിരുന്നു. വെള്ളിയാഴ്ച രാത്രിതന്നെ പൊലീസ് തോക്ക് കസ്റ്റഡിയിലെടുത്തിരുന്നു. ഇത് വിദഗ്ധപരിശോധനയ്ക്ക് ബെംഗളൂരുവിലേക്ക് അയക്കും. Stories you may Like